**BOSNA I HERCEGOVINA**

**FEDERACIJA BOSNE I HERCEGOVINE**

**FEDERALNO MINISTARSTVO RAZVOJA,**

**PODUZETNIŠTVA I OBRTA**

**MOSTAR**

**SMJERNICE**

**za Javni konkurs za finansiranje programa i projekata iz dijela prihoda ostvarenih po osnovu naknada za priređivanje igara na sreću iz 2023. godine**

**Ciljevi Javnog konkursa**

Ciljevi Javnog konkursasu podrška/promocija tehničke kulture i podrška udruženjima koja se bave inovacijama za nagradni fond za nagrađivanje inovatora za inovacije od međunarodnog značaja.

**Predmet Javnog konkursa**

Predmet javnog konkursa je odabir podnosilaca prijava za dodjeljivanje finansijskih sredstava u svrhu finansiranja/sufinansiranja programa i projekata, koji se odnose na:

1. **promociju tehničke kulture**
2. **udruženja koja se bave inovacijama za nagradni fond za nagrađivanje inovatora za inovacije od međunarodnog značaja**.

**Korisnici sredstava**

Korisnici sredstava su udruženja građana i humanitarne organizacije sa sjedištem na teritoriji Federacije Bosne i Hercegovine, koje su osnovane u skladu sa važećim propisima o udruženjima i fondacijama.

Svaki podnosilac prijave se može prijaviti samo s jednim projektom iz navedenih oblasti.

**Sadržaj prijave**

**Prijava mora sadržavati:**

1. **Detaljno popunjen *Zahtjev***
2. **Obaveznu dokumentaciju iz Zahtjeva**

Uz detaljno popunjen Zahtjev potrebno je dostaviti svu obaveznu dokumentaciju navedenu u Zahtjevu složenu po danom redoslijedu. Ukoliko se ne dostavi obavezna dokumentacija prijava neće biti dalje razmatrana niti bodovana.

Dopunsku dokumentaciju dostavljaju samo udruženja građana i humanitarne organizacije koje imaju neku od dopunske dokumentacije navedene u Zahtjevu.

Sve priložene kopije dokumenata koje trebaju biti ovjerene od strane nadležnih organa ne mogu biti starije od 3 (tri) mjeseca od dana objavljivanja Javnog konkursa.

**Potrebna dokumentacija**

|  |  |
| --- | --- |
| **Red.**  **broj** | **Obavezna dokumentacija** |
| 1. | Zahtjev za dodjelu sredstava mora biti elektronski popunjen, potpisan i ovjeren pečatom podnosioca prijave za dodjelu sredstava (original) |
| 2. | Izvod iz Registra nadležnog ministarstva pravde, ne stariji od 3 mjeseca (original ili ovjerena kopija) |
| 3. | Posljednji godišnji obračun o finansijskom poslovanju koji je predat Finansijsko-informatičkoj agenciji (FIA) (kopija). Udruženja/organizacije koje u 2023. godini nisu bile obavezne uraditi godišnji obračun trebaju dostaviti Izjavu da kandidat nije bio u obavezi napraviti godišnji obračun. |
| 4. | Dokaz da odgovorno lice podnosioca prijave za dodjelu sredstava nije osuđivano za krivična djela, osim za krivična djela iz oblasti saobraćaja, ne stariji od 3 mjeseca – potvrda MUP-a (original ili ovjerena kopija) |
| 5. | Ovjerena izjava odgovornog lica podnosioca prijave za dodjelu sredstava kojom pod punom materijalnom i krivičnom odgovornošću potvrđuje da se nije prijavio s istim zahtjevom/projektom kod drugih nadležnih ministarstava za finansijska sredstva od igara na sreću (ovjerena kod nadležnog organa ili notara) |
| 6. | Potvrda od banke u kojoj je navedeno da *račun nije blokiran* iz koje se vidi broj transakcijskog računa, ne starija od 3 mjeseca od dana objave javnog konkursa (original ili ovjerena kopija) |
| 7 | Uvjerenje o poreznoj registraciji – identifikacijski broj (ovjerena kopija) |
| 8 | Ovjerena izjava odgovornog lica podnosioca prijave za dodjelu sredstava kojom pod punom materijalnom i krivičnom odgovornošću potvrđuje da nema aktivnih zabrana prijave na javne konkurse kod drugih nadležnih ministarstava koja dodjeljuju finansijska sredstva od igara na sreću (ovjerena kod nadležnog organa ili notara) |
| **Red**  **broj** | **Dopunska dokumentacija – tehnička kultura** |
| 1. | Statut udruženja/organizacije – podnosioca prijave za dodjelu sredstava (kopija) |
| 2. | Dokazi o realizovanim projektima iz prethodnog perioda, bez obzira na to od koga su sredstva dobivena (potvrde o prethodno realizovanim projektima, kopije objavljenih članaka, fotografije, štampani materijal ili reklamni materijal i drugi dokazi iz kojih se vidi jasna povezanost podnosioca prijave s realizovanim projektima) |
| 3. | Preporuke stručnjaka/nadležne institucije koji su sudjelovali u izradi predmetnog projekta, ukoliko su stručnjaci ili nadležne institucije sudjelovali u izradi predmetnog projekta (original ili ovjerena kopija). Preporuke potkrijepiti validnom dokumentacijom-diplomom, certifikatom, uvjerenjem i sličnom dokumentacijom vezanom za stručnost davaoca preporuke (kopija) |
| 4. | Dokazi, izdati od strane ministarstava koja dodjelju sredstva od igara na sreću, o uspješno reliziranim projektima, ukoliko postoje (osim sredstava dobivenih od FMRPO) |
| 5. | Drugi dokazi u vezi s kriterijma konkursa |
| **Red**  **broj** | **Dopunska dokumentacija – udruženja koja se bave inovacijama za nagradni fond za nagrađivanje inovatora za inovacije od međunarodnog značaja** |
| 1. | Statut udruženja/organizacije – podnosioca prijave za dodjelu sredstava (kopija) |
| 2. | Dokazi o ostvarenim priznanjima i nagradama za inovacije od međunarodnog značaja (ovjerena kopija) |
| 3. | Dokazi o broju podnesenih patentnih prijava i/ili prijava industrijskog dizajna u Institut za intelektualno vlasništvo BiH (ovjerena kopija) |
| 4. | Dokazi o broju podnesenih međunarodnih patentnih prijava (ovjerena kopija) |
| 5. | Dokazi o broju registrovanih patenata u BiH i regiji ili u EU i na širem međunarodnom planu za inovacije od međunarodnog značaja (ovjerena kopija) |
| 6. | Drugi dokazi u vezi s kriterijma konkursa |

**PRIHVATLJIVE I NEPRIHVATLJIVE AKTIVNOSTI (TROŠKOVI)**

**Prihvatljive** aktivnosti odnosno troškovi koji mogu biti predmetom finansiranja/sufinansiranja su:

* edukacije, seminari, okrugli stolovi, radionice, reklamni materijali, stručne publikacije ili prezentacijski zbornik inovacija iz FBiH u cilju promovisanja tehničke kulture i inovacija,
* jednokratno iznajmljivanje prostora za izvođenje projektnih aktivnosti (iznajmljivanje dvorana za sastanke, radionice i sl.),
* naknade ili honorari sudionika u projektu regulisane Ugovorom o djelu (najviše do 30 % od odobrenih finansijskih sredstava Ministarstva)
* nabavka materijala, softvera, tehničke i druge opreme i sl,
* nabavka kancelarijskog materijala, hrane i pića (bezalkoholnog pića i hrane za osvježenje u sklopu provođenja određenih projektnih aktivnosti kao što su seminari, edukacije, okrugli stolovi, radionice itd. (do 5 % odobrenih sredstva Ministarstva),
* nabavka intelektualnih i drugih usluga potrebnih za realizaciju navedenih i sličnih prihvatljivih aktivnosti za finansiranje,
* financijske nagrade inovatorima koji su osvojili nagrade od međunarodnog značaja

**Neprihvatljive** aktivnosti odnosno troškovi finansiranja/sufinansiranja su:

* finansiranje dugova i kamata, plaćanje kazni, bankarske provizije, kupovina nekretnina, kupovina vozila, sudski troškovi, troškovi advokatskog ili bilo kojeg drugog zastupanja, troškovi klađenja, alkoholna pića, duhan,
* troškovi nastali prije objave javnog konkursa, aktivnosti koje bi bile usmjerene protiv vjere, nacije ili boje kože, bilo kakve aktivnosti diskriminacije i netolerancije po bilo kojoj osnovi,
* troškovi plaća i naknada stalno zaposlenih,
* aktivnosti koje na direktan ili indirektan način ne doprinose promociji tehničke kulture,
* plaćanje fizičkih licima (osim naknada ili honorara sudionicima u projektu),
* gotovinska plaćanja

**Način podnošenja prijave**

Prijave sa odgovarajućom dokumentacijom šalju se preporučeno poštom na adresu:

**Federalno ministarstvo razvoja, poduzetništva i obrta**

**dr. Ante Starčevića bb (Hotel „Ero“) 88000 Mostar,**

**s obaveznom napomenom:**

**po Javnom natječaju - Finansiranje projekata i programa iz dijela prihoda ostvarenih po osnovu naknada za priređivanje igara na sreću iz 2023. godine**

* **NE OTVARATI -**

Na poleđini koverte (**ovjerene pečatom podnosioca prijave)** obavezno navesti:

* **naziv podnosioca prijave**
* **adresu i kontakt telefon**

**Prijave se dostavljaju zaključno 05.07.2024. godine, odnosno prihvatit će se prijave koje imaju poštanski pečat najkasnije s navedenim datumom.**

Prijave će biti odbačene i neće biti predmet daljeg razmatranja ako:

* su neblagovremene
* nemaju svu obaveznu dokumentaciju
* ne ispunjavaju uslove ovog Javnog konkursa.

**Pravo sudjelovanja**

Na ovaj konkurs se mogu prijaviti udruženja i organizacije u čiji djelokrug rada pripadaju slijedeće djelatnosti:

* tehnički odgoj,
* obrazovanje i osposobljavanje djece i omladine,
* tehničko obrazovanje i osposobljavanje građana,
* naučnotehničko stvaralaštvo i unapređivanje pronalazaštva, inovatorstva i racionalizatorstva,
* radioamaterizam,
* informatičke aktivnosti,
* foto, filmske i video-aktivnosti,
* tehnički sportovi i
* naučno-tehničke manifestacije.

Tehnički odgoj, obrazovanje i osposobljavanje djece i omladine ostvaruje se po programima vannastavnih aktivnosti za osnovne, srednje škole i fakultete u klubovima mladih tehničara i drugim udruženjima.

Tehničko obrazovanje i osposobljavanje građana u sticanju tehničkih, tehnoloških i informatičkih znanja i vještina ostvaruje se teorijskim obučavanjem i praktičnim radom u udruženjima tehničke kulture i drugim udruženjima..

Naučnotehničko stvaralaštvo i unapređivanje pronalazaštva, inovatorstva i racionalizatorstva ostvaruje se u udruženjima tehničke kulture i drugim udruženjima stvaranjem uslova za rad i podsticanjem zainteresovanih građana na unapređivanje sredstava tehnike, tehnologije, projektantskih i konstrukcionih rješenja, rad na pronalaženju i patentiranju izuma, inovacija i racionalizaciji postojećih tehničkih rješenja, kao i supstituciji dijelova uvozne opreme.

Radioamaterizam je stručno osposobljavanje, uspostavljanje veza i prijenos poruka koje se ostvaruju u udruženjima tehničke kulture iz te oblasti.

Informatička aktivnost je upoznavanje sa tehničkim dostignućima u oblasti računara, stručno osposobljavanje za upotrebu računarskih uređaja, računarske programske podrške i aktivnosti vezane za internet koje se ostvaruju teorijskim i stručnim osposobljavanjem i praktičnim radom u udruženjima tehničke kulture i drugim udruženjima.

Foto-aktivnost je upoznavanje sa tehničkim dostignućima u izradi fotografije, izrada i izlaganje umjetničke, digitalizirane i digitalne fotografije koja se ostvaruje teorijskim i stručnim osposobljavanjem i praktičnim radom u udruženjima tehničke kulture i drugim udruženjima.

Filmsku i video-aktivnost čini izrada i prezentiranje radova korištenjem filmske i video tehnike, a ostvaruje se teorijskim i stručnim osposobljavanjem i praktičnim radom u udruženjima tehničke kulture i drugim udruženjima.

Tehnički sportovi su sportovi u kojima značajnije dolazi do izražaja upotreba i vještina rukovanja složenijim tehničkim sredstvima. Ostvaruju se kroz aktivnosti udruženja tehničke kulture i drugim udruženjima i to su: motorna pilotaža, jedriličarstvo, padobranstvo, automobilizam, motociklizam, kajakaštvo, motonautika, karting, ronilaštvo, radiogoniometrija, aviomodelarstvo, brodomodelarstvo, automodelarstvo i raketarstvo, kao i ronilačka aktivnost - podvodna aktivnost za sportske, turističke, industrijske, spasilačke i druge potrebe.

Naučnotehničke manifestacije organizuju se kao smotre, izložbe, festivali i takmičenja.

Na ovaj konkurs ne mogu se prijaviti udruženja i organizacije koje imaju aktivnu zabranu konkurisanja na Javni natječaj za financijska sredstva igara na sreću, odnosno njihove prijave se neće uzeti u razmatranje.

Podnosiloci prijave kojima su dodijeljena sredstava za finansiranje predloženih projekata/programa, dužni su do kraja 2024. godine dostaviti Ministarstvu izvještaj o namjenskom utrošku dodijeljenih finansijskih sredstava s popratnom dokumentacijom***.***

**Opšti kriteriji za izbor korisnika sredstava**

|  |  |  |
| --- | --- | --- |
| **Red**  **broj** | **Opšti kriteriji** | **Maksimalan broj bodova** |
| 1. | Broj godina od registracije/osnivanja podnosilac prijave | 5 bodova |
| 2. | Broj realizovanih programa i projekata koji su finansirani od strane drugih organa uprave | 5 bodova |
| 3. | Preporuka stručnjaka/nadležne institucije koji su učestvovali u izradi predmetnog projekta | 5 bodova |
| 4. | Udio vlastitih sredstava u finansiranju predmetnog projekta | 10 bodova |
| 5. | Dokazi, izdati od strane ministarstava koja dodjelju sredstva od igara na sreću, o uspješno realizovanim projektima (osim sredstava dobivenih od FMRPO) | 5 bodova |

***Posebni kriteriji* – Promocija tehničke kulture**

|  |  |  |
| --- | --- | --- |
| **Red**  **broj** | **Posebni kriteriji** | **Maksimalan broj bodova** |
|  | Partnerstva s pravnim subjektima na realizaciji programa/projekata | 5 bodova |
|  | Registracija za obavljanje djelatnosti iz oblasti tehničke kulture | 5 bodova |
|  | Doprinos projekta opštem dobru (socijalno ugrožene grupe i djeca sa posebnim potrebama) | 10 bodova |
|  | Kvalitet projekta | 25 bodova |
|  | Promocija realizovanog projeka | 5 bodova |
|  | Dosadašnji poticaji FMRPO u posljednjih 10 godina | 20 bodova |

***Napomena:***

Kvalitet projekta će se ocjenjivati na osnovu mogućnosti provođenja i ostvarivanja ciljeva projekta, argumentovano opisane potrebe za navedenim aktivnostima, jasno definisanog cilja/eva, indikatora, korisnika, ciljnih grupa, realanog definisanog finansijskog plana, broja direktnih i indirektnih korisnika, korištenja inovativnih metoda u realizaciji i promociji projekta i drugih parametara vezanih za kvalitet projekta.

***Posebni kriteriji* - Udruženja koja se bave inovacijama za nagradni fond za nagrađivanje inovatora za inovacije od međunarodnog značaja**

|  |  |  |
| --- | --- | --- |
| **Red**  **broj** | **Posebni kriteriji** | **Maksimalan broj bodova** |
| 1. | Ostvarena priznanja i nagrade za inovacije od međunarodnog značaja | 15 bodova |
| 2. | Broj podnesenih patentnih prijava i/ili prijava industrijskog dizajna u Institut za intelektualno vlasništvo BiH | 15 bodova |
| 3. | Broj podnesenih međunarodnih patentnih prijava | 5 bodova |
| 4. | Broj registriranih patenata u BiH i regiji ili u EU i na širem međunarodnom planu za inovacije od međunarodnog značaja | 15 bodova |
| 5. | Dosadašnji poticaji FMRPO u posljednjih 10 godina | 20 bodova |

Prilikom bodovanja i izrade rang-liste korisnika prednost će imati projekti/programi predloženi od strane korisnika koji su registrovani za obavljanje djelatnosti iz oblasti tehničke kulture i koji se bave inovacijama za nagradni fond za nagrađivanje inovatora za inovacije od međunarodnog značaja.

Federalno ministarstvo razvoja, poduzetništva i obrta će podržati programe/projekte podnosilaca prijava u skladu s utvrđenom rang-listom do utroška planiranih sredstava.

**Iznos financijskih sredstava po podnosiocu prijave:**

|  |  |  |  |
| --- | --- | --- | --- |
| **Redni**  **broj** | **Projekat** | **Maksimalni iznos u KM** | **Napomena** |
| 1. | Tehnička kultura | 8.000,00 |  |
| 2. | Udruženja koja se bave inovacijama za nagradni fond za nagrađivanje inovatora za inovacije od međunarodnog značaja | 10.000,00 | Pojedinačna isplata (koju podnosilac prijave isplaćuje inovatorima) iznosi do 2.000,00 KM |

Konačnu Odluku o raspodjeli sredstava korisnicima, kojima je nakon provedene procedure odobrena raspodjela sredstava po ovom Javnom konkursu, bit će objavljena u „Službenim novinama Federacije BiH“ i na mrežnoj stranici Federalnog ministarstva razvoja, poduzetništva i obrta.

**Napomene**

S podnosiocima prijava čiji projekti budu odobreni za finansiranje, Ministarstvo zaključuje ugovore kojima će se definisati međusobna prava i obaveze ugovornih strana.

Ministarstvo će izvršiti kontrolu utrošenih sredstva, a po potrebi i terensku kontrolu provedenog projekta.